MEMORANDUM TA’ SPJEGAZZJONI

1.Suġġett tal-proposta

Din il-proposta tikkonċerna d-Deċiżjoni li tistabbilixxi l-pożizzjoni li għandha tittieħed f’isem l-Unjoni waqt il-laqgħa tal-Kumitat Ewropew għat-tfassil ta’ Standards fin-Navigazzjoni Interna (CESNI) tat-8 ta’ Novembru 2018 u waqt il-laqgħa tas-sessjoni plenarja tal-Kummissjoni Ċentrali għan-Navigazzjoni fuq ir-Renu (CCNR) fir-rigward tal-adozzjoni prevista ta’ standards Ewropej għal kwalifiki professjonali fin-navigazzjoni interna.

2.Kuntest tal-proposta

2.1.Il-Konvenzjoni Riveduta għan-Navigazzjoni fuq ir-Renu

Il-Konvenzjoni Riveduta għan-Navigazzjoni fuq ir-Renu tas-17 ta’ Ottubru 1868 tiddefinixxi l-qafas ġuridiku li jirregola l-użu tax-xmara Renu bħala passaġġ fuq l-ilma intern għan-navigazzjoni u tistabbilixxi l-attribuzzjonijiet tal-Kummissjoni Ċentrali għan-Navigazzjoni fuq ir-Renu (CCNR). Il-verżjoni tal-Konvenzjoni li tapplika bħalissa ħarġet mill-Konvenzjoni tal-20 ta’ Novembru 1963 , li daħlet fis-seħħ fl-14 ta’ April 1967.

Erba’ Stati Membri (il-Belġju, Franza, il-Ġermanja u n-Netherlands) u l-Iżvizzera llum huma partijiet għall-Konvenzjoni Riveduta għan-Navigazzjoni fuq ir-Renu.

2.2.Is-CCNR u s-CESNI

Is-CCNR hi organizzazzjoni internazzjonali li l-missjoni tagħha hi li timplimenta inizjattivi maħsuba biex jiggarantixxu l-libertà tan-navigazzjoni fuq ir-Renu u jippromwovu n-navigazzjoni fuq ir-Renu. Il-laqgħat plenarji jsiru darbtejn fis-sena. Għalihom jattendu rappreżentanti tal-Istati Membri tas-CCNR. Il-laqgħa plenarja hi l-korp deċiżjonali tas-CCNR. Din tadotta r-riżoluzzjonijiet tal-Kummissjoni Ċentrali. Kull Stat għandu vot wieħed, u d-deċiżjonijiet isiru b’mod unanimu. Dawn ir-riżoluzzjonijiet huma legalment vinkolanti. L-UE mhix membru tas-CCNR.

Fl-2015, is-CCNR adottat riżoluzzjoni li tistabbilixxi Kumitat Ewropew għat-tfassil ta’ standards komuni fil-qasam tan-navigazzjoni interna (Comité Européen pour l’Élaboration de Standards dans le Domaine de Navigation Intérieure – CESNI). Il-missjoni tiegħu tinkludi l-adozzjoni ta’ standards tekniċi f’diversi oqsma, b’mod partikolari fir-rigward tal-bastimenti, it-teknoloġija tal-informazzjoni u l-ekwipaġġ, l-interpretazzjoni uniformi ta’ dawn l-istandards u tal-proċeduri korrispondenti kif ukoll id-deliberazzjonijiet dwar is-sikurezza tan-navigazzjoni, il-ħarsien tal-ambjent jew oqsma oħra tan-navigazzjoni.

Is-CESNI hu magħmul minn esperti li jirrappreżentaw lill-Istati Membri tas-CCNR u tal-UE li jkollhom dritt jivvotaw abbażi ta’ vot wieħed għal kull Stat. L-UE mhix membru tas-CESNI. Madankollu, din tista’ tieħu sehem fil-ħidma tas-CESNI, flimkien ma’ organizzazzjonijiet internazzjonali li l-missjoni tagħhom tkopri l-oqsma kkonċernati mis-CESNI, iżda mingħajr dritt li tivvota.

2.3.L-att previst tas-CESNI u s-CCNR

Waqt il-laqgħa tiegħu tat-8 ta’ Novembru 2018, is-CESNI mistenni jadotta standards dwar il-kwalifiki professjonali fin-navigazzjoni interna (“l-att previst”).

Dawn l-ewwel standards tas-CESNI għal kwalifiki professjonali fin-navigazzjoni interna jinkludu l-istandards li ġejjin:

·Standards għall-kompetenzi (cesni(18)_30, cesni(18)_31, cesni(18)_32, cesni(18)_33, cesni(18)_34, cesni(18)_35)

·Standards għall-eżamijiet prattiċi (cesni(18)_36, cesni(18)_37, cesni(18)_38, cesni(18)_39, cesni(18)_40)

·Standards tal-istat mediku (cesni(18)_29)

·Standards għall-approvazzjoni ta’ simulaturi (cesni(18)_41, cesni(18)_42)

Waqt il-laqgħa tiegħu tal-10 ta’ April 2018, is-CESNI ddeċieda b’mod unanimu li jiskeda l-ewwel standards tas-CESNI għal kwalifiki professjonali fin-navigazzjoni interna għal-laqgħa tat-8 ta’ Novembru 2018. Qabel din il-laqgħa f’Novembru 2018, huma mistennija biss xi bidliet formali u żgħar fl-abbozz tal-istandards, inkluż il-konsolidazzjoni possibbli tad-dokumenti u r-referenzi tagħhom. L-istandards se jiġu ppubblikati fuq sit web apposta (cesni.eu). L-Istati Membri kollha tal-UE għandhom aċċess (protett) għall-abbozz tal-istandards imsemmi hawn fuq.